Parys-boere moet tronk toe – staat | Maroela Media
Van links: Anton Loggenberg, Boeta van der Westhuizen, Cor Loggenberg, Loedie van der Westhuizen jr. en Miela Jansen van Vuuren. (Foto: Anja van der Merwe)
"Dit sal onregverdig wees indien die beskuldigdes nié tronkstraf kry nie."
Só het adv. Jabulani Mlotshwa, die staatsaanklaer in die voorvonnisverrigtinge van die vyf boere van Parys in die Vrystaat, aangevoer.
Die vyf is verlede jaar skuldig bevind aan aanranding en aanranding met die doel om ernstig te beseer ná die dood van twee vermeende plaasaanvallers in 2016.
Boeta van der Westhuizen (52), sy seun, Loedie van der Westhuizen jr. (23), Anton Loggenberg (55), sy seun, Cor Loggenberg (24), en Miela Jansen van Vuuren (28), Boeta se skoonseun, het Donderdag in die rondgaande hof op Parys verskyn.
Die boere se regsverteenwoordigers het tydens Donderdag se verrigtinge die hof gevra vir opgeskorte vonnisse en korrektiewe toesig. Adv. Piet Pistorius het gesê die vyf boere is nie "tronkmateriaal" nie en hoort dus nie in die tronk nie.
Mlotshwa het egter namens die staat aangevoer dat dit 'n té ligte straf sal wees. Hy het getuig dat die beskuldigdes direkte tronkstraf van tussen twee en vyf jaar moet kry weens die aard en erns van die misdrywe waaraan hulle skuldig bevind is.
"Daar is mense in die tronk wat skuldig bevind is aan soortgelyke misdade. Dit sal onregverdig wees om nie dieselfde vonnis in hierdie geval te gee nie," het Mlotshwa gesê.
"Die oorledenes het dit nie verdien om dermate aangerand te word dat hulle hul bewussyn moes verloor nie. Dit was ook nie reg van die beskuldigdes om eiemagtig op te tree nie."
Hy het verder aangevoer dat dit nie in belang van die gemeenskap sal wees om nié die beskuldigdes tronk toe te stuur nie, omdat die gemeenskap van die hof sal verwag om geregtigheid te laat geskied en die geskikte straf te gee. "Deur die gepaste vonnis op te lê, sal die hof die regte boodskap aan ander misdadigers uitstuur."
Maroela Media het vroeër berig die staat het aangevoer die beskuldigdes was deel van 'n groep boere wat op 6 Januarie 2016 vir Samuel Tjixa (35) en Simon Jubeba (29) op die plaas Swartklip aangekeer en só erg aangerand het dat hulle 'n dag later in die hospitaal aan hul beserings beswyk het.
Die gebeure spruit uit 'n plaasaanval wat op Boeta se pa, Loedie van der Westhuizen sr., se plaas Biesiesbult plaasgevind het. Loedie sr. was 72 jaar oud ten tyde van die aanval en het alleen op die plaas gewoon.
Nie rasgedrewe misdaad
Pistorius het tydens die verrigtinge daarop gedui dat die voorval verkeerdelik as 'n rassevoorval bestempel is.
"Dit was nie 'n rassevoorval waar vyf wit boere twee swart mans doodgemaak het weens hul kleur nie. Dit is 'n vals aanname wat aan lede van die publiek oorgedra is. Die gebeure spruit uit Loedie sr. se plaasaanval," het Pistorius gesê.
Mlotshwa het met die regsverteenwoordigers gestry en gesê die feit dat wit boere twee swart plaaswerkers aangerand het, moet nie geringgeskat word nie.
"Dit het reeds groot rassespanning tydens vorige hofverskynings veroorsaak. Dit sal verdere opspraak onder die gemeenskap wek indien die beskuldigdes nie die gepaste straf gaan kry nie," het Mlotshwa gesê.
Die vyf boere sal na verwagting Vrydag gevonnis word.
So nou kry wittes tronkstraf waar daar teenstrydige bewyse is en word reg ontneem om hulleself te verdedig teen kriminele? Staat sal ras ding holrug ry want hulle het geen Ander verweer nie. Pateties.
Die gemeenskap wil he edelagbare. Indien dit andersom was sou die gemeenskap se wil niks getel het nie.
Gee vir hulle Mediese Parool
Hulle is eintlik helde en het moontlik baie lewens gespaar van gewoonte misdadigers. Vergeet van die outjies en gaan sluit Zuma, Ace en Malema toe. Dis moordenaars wat agter tralies hoort
Tyd dat elkeen van hulle 'n hoesie ontwikkel in die tronk sodat hulle ook kan gaan gholf speel saam met Zuma en Shaik